*Proiect*

**GUVERNUL REPUBLICII MOLDOVA**

**HOTĂRÎRE**

nr. \_\_\_\_\_  
din \_\_\_\_\_\_\_

**Cu privire la aprobarea Regulamentului privind circulaţia**

**substanțelor stupefiante, psihotrope și a precursorilor în scopul dresării cîinilor de serviciu în depistarea acestora**

În temeiul art. 31 din Legea nr. 382-XIV din 06 mai 1999 cu privire la circulaţia substanţelor stupefiante, psihotrope şi a precursorilor (Monitorul Oficial, nr. 73-77, 1999, art. 339), Guvernul **HOTĂRĂŞTE:**

1. Se aprobă Regulamentul privind circulaţia substanțelor stupefiante, psihotrope și a precursorilor în scopul dresării cîinilor de serviciu în depistarea acestora (se anexează).

2. Controlul asupra executării prezentului Regulament, se pune în sarcina subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne.

**PRIM-MINISTRU Pavel FILIP**

Contrasemnează:

Ministrul afacerilor interne Alexandru JIZDAN

Ministrul justiţiei Vladimir CEBOTARI

Ministrul sănătăţii Ruxanda GLAVAN

Aprobat

prin Hotărîrea Guvernului

nr.\_\_\_\_ din \_\_\_\_\_\_\_\_\_\_

**REGULAMENTUL**

**privind circulaţia substanțelor stupefiante, psihotrope și a precursorilor în scopul dresării cîinilor de serviciu în depistarea acestora**

**1.** Regulamentul privind circulaţiea substanțelor stupefiante, psihotrope și a precursorilor în scopul dresării cîinilor de serviciu în depistarea acestora *(în continuare - Regulament)*, este elaborat în conformitate cu prevederile Legii nr. 382-XIV din 6 mai 1999 cu privire la circulaţia substanţelor stupefiante şi psihotrope şi a precursorilor, cu actele normative ce reglementează circuitul substanţelor stupefiante şi al substanţelor psihotrope, precum şi cu actele internaţionale ratificate de către Republica Moldova.

**2.** Prezentul Regulament determină modalitatea de circulaţie (distribuire, manipulare, folosire și păstrare) a substanțelor stupefiante, psihotrope și a precursorilor în scopul dresării cîinilor de serviciudin instituțiile care au în dotare și folosesc echipe canine special pregătite și antrenate pentru depistarea drogurilor.

**3.** Drogurile necesare pregătirii câinilor de serviciu antidrog, se pun la dispoziție de către subdiviziunea competentă în combaterea traficului ilicit de droguri a Inspectoratului General al Poliției al Ministerului Afacerilor Interne, din cantitățile de droguri depuse la camera de corpuri delicte asupra cărora a fost dispusă măsura rămasă definitivă.

**4.** Cantităţile de droguri necesare pentru dresare structurii de echipe canine, se aprobă prin act normativ intern, emis de către instituțiile care au în dotare și folosesc câini de serviciu antidrog, special pregătiți și antrenați pentru depistarea acestora, în directă corelare cu numărul echipelor canine.

**5.** Durata de utilizare a drogurilor pentru pregătirea/dresarea câinilor este de trei ani de la data ridicării acestora, indicată în procesul-verbal de primire-predare a drogurilor, prevăzut la pct.12.

**6.** În situații justificate, se poate solicita subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne, punerea la dispoziție și respectiv restituirea anumitor cantități de droguri, înainte de expirarea termenului prevăzut la pct.5.

**7.** În vederea obținerii drogurilor, instituțiile care au în dotare câini de serviciu antidrog, adresează subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne, o cerere, formulată de către șeful serviciului chinologic sau persoana responsabilă de dresarea echipelor canine, ce va cuprinde cantitățile necesare, precum și persoanele desemnate să le ridice în conformitate cu prevederile pct.9 din prezentul Regulament.

**8.** Cererea se examinează de către conducătorul subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne, iar în cazul în care sunt îndeplinite condițiile legale, aceasta se supune aprobării de către șeful Inspectoratului General al Poliției al Ministerului Afacerilor Interne.

**9.** Șefii serviciilor chinologice sau persoanele responsabile de dresarea echipelor canine, sunt desemnați prin act normativ intern al instituției care are în dotare și folosește câini de serviciu antidrog, privind predarea/primirea drogurilor în raporturile cu subdiviziunea competentă în combaterea traficului ilicit de droguri a Inspectoratului General al Poliției al Ministerului Afacerilor Interne.

**10.** Scoaterea drogurilor din camera de corpuri delicte a subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne, se face în baza cererii aprobate în condițiile pct.7 și a expertizei tehnico-științifică a instituțiilor acreditate prin lege.

Preluarea se face de către persoana responsabilă, desemnată din cadrul instituției în conformitate cu prevederile pct.9, cu asigurarea măsurilor de siguranță și securitate pe parcursul transportării spre camera de păstrare.

**11.** Pachetele (colete, saci) din care sunt prelevate cantitățile de droguri ce urmează a fi folosite pentru pregătirea sau dresarea câinilor de serviciu antidrog, se desigilează, se cântăresc, se reambalează și se resigilează de către specialiștii subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne, în prezența gestionarului camerei de corpuri delicte și a persoanei împuternicite de ridicarea acestora.

**12.** Operațiunile prevăzute la pct.10 și 11 precum și predarea–primirea drogurilor se consemnează într-un proces-verbal întocmit în două exemplare, dintre care un exemplar se predă persoanei care ridică drogurile, iar celălalt, gestionarului camerei de corpuri delicte.

**13.** Activitatea de distribuire este consemnată într-un registru, ținut de secretariatul subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne, durata de păstrare a căruia este de 10 ani.

**14.** Distribuirea și utilizarea de către inspectorii chinologi a drogurilor aflate în uzul instituției care are în dotare și folosește echipe canine, în scopuri ce nu depășesc prezentele reglementări, se face în conformitate cu instrucțiunea internă proprie, aprobată în acest sens.

**15.** Păstrarea/depozitarea drogurilor are loc într-o încăpere bine securizată, într-un safeu metalic, dotată cu sistem de alarmă, ferestrele blocate/securizate cu gratii metalice, ușa dotată cu sigiliu în conformitate cu prevederile Legii nr. 382-XIV din 6 mai 1999 cu privire la circulația substanțelor stupefiante, psihotrope şi a precursorilor și Cerințelor tehnice faţă de încăperile şi obiectivele în care se păstrează substanţe narcotice, psihotrope şi/sau precursori, aprobate prin Hotărîrea Guvernului nr.128 din 06 februarie 2006.

**16.** La necesitate, precum și nu mai tîrziu de expirarea termenului de utilizare de 3 ani, instituțiile care au în dotare și folosesc câini de serviciu antidrog, în baza unei cereri de returnare, restituie drogurile către camera de corpuri delicte ce aparține subdiviziunii competente în combaterea traficului ilicit de droguri a Inspectoratului General al Poliției al Ministerului Afacerilor Interne.

**17.** Drogurile ce urmează a fi restituite la camera de corpuri delicte se cântăresc și în vederea atestării naturii acestora, se supun unei constatări tehnico-științifice de către instituția acreditată care a realizat expertiza la eliberarea drogurilor conform pct.10, urmând să fie ambalate și sigilate cu sigiliul acestei unități.

Constatarea tehnico-științifică apreciază corespunderea substanțelor restituite cu cele preluate.

**18.** La primirea substanțelor, persoana responsabilă din cadrul subdiviziunii competente în combaterea traficului ilicit de droguri, verifică existența fizică a fiecărei poziții din cererea de restituire, sub aspectul descrierii, numerele sigiliilor aplicate, integrității ambalajului, după care emite dovada tip.

**19.** În cazul distrugerii accidentale a anumitor cantități de droguri în procesul de pregătire sau dresare a câinilor de serviciu antidrog, ori cu ocazia manipulării acestora, persoana care le are în gestiune sesizează de îndată șeful ierarhic superior, în vederea declanșării verificărilor necesare stabilirii situației de fapt, printr-o anchetă de serviciu, care va avea drept scop elucidarea cazurilor de forță majoră sau cazurile fortuite.

**20.** Verificarea respectării prevederilor prezentelor norme metodologice, în special a existenței cantităților de droguri, se execută semestrial sau la solicitarea șefului unității, de către o comisie de inventariere desemnată prin dispoziția acestuia.

**21.** În cazul constatării unor nereguli, comisia propune conducătorului instituției remedierea deficiențelor, inițierea anchetei de serviciu sau, după caz, sesizarea organelor competente, conform prevederilor legale.